Krüsanteem

Krüsanteem (Chrysanthemum) on taimeperekond korvõieliste sugukonnast. Need on suured erksavärvilised taimed. Looduslikke liike on 40, aretatud on tuhandeid sorte.

Üldiseloomustus 
Potitaimena jääb nende kõrgus peamiselt 30 - 60cm kõrguseks. Mõningatel juhtudel võib taim kasvada ka kuni 1,5m kõrguseks. Neil on vaheldumisi lehed, mis on jaotatud hambuliste või aega-ajalt siledate servadega voldikuteks. Liitõisik koosneb mitmest lillepäist või mõnikord üksikust peast.

Ajalugu 
Esmakordselt kasvatati krüsanteemi Hiinas. Umbes 8. sajandil pKr jõudis krüsanteem Jaapanisse, kus kogus meeletult populaarsust sarnaselt Hiinaga. Jaapanlased olid sellest kaunist lillest nii vaimustatud, et keiser võttis oma embleemil ja ametlikul pitsatil kasutusele krüsanteemiõie kujutise. "Kiku" on krüsanteemi jaapanikeelne nimetus ja igal aastal toimub seal riiklik krüsanteemipäev, mida kutsutakse ka õnne festivaliks.

Alles 17. sajandil viidi taim läänemaailma, kus kaasaaegse taksonoomia isa Carl von Linné lõi lääne nimetuse "krüsanteem." See on tuletatud kreekakeelsetest sõnadest "chrysos," mis tähendab kulda ja "anthemon," mis tähendab lille.

Läänemaailmas, kus selle sümboolika võttis ettearvamatu pöörde, seostati krüsanteemi pigem surma kui eluga, kuna sageli asetati neid hauaplatsidele.

Krüsanteemi tähendus 
Kuna lill õitseb sügisel, tähistab krüsanteem rõõmu ja ilu hoolimata lähenevast talvest. Ehkki kaunid, omavad krüsanteemid eri ajaperioodil ja kultuurides nii positiivseid kui ka negatiivseid tähendusi.

 Viktoriaanlased kasutasid krüsanteeme sõpruse ja heatahtlikkuse näitamiseks.
 Budistid kasutavad krüsanteemi, et väljendada võimsat yang-energiat.
 Hiinas viiakse krüsanteemid traditsiooniliselt eakatele, kuna need sümboliseerivad nii pikka elu kui ka õnne.
Austraalias on krüsanteemid ametlik emadepäeva lill tänu hüüdnimele "mums".

Krüsanteemi sümbolism ja värvid 
Krüsanteemid tavaliselt tähendavad pikaealisust, truudust, rõõmu ja optimismi. Erinevad värvid sümboliseerivad ka teisi olulisi tähendusi. 

 Punane krüsanteem sümboliseerib armastust ja sügavat pühendumust.
 Kollane krüsanteem sümboliseerib unarusse jäetud armastust või kurbust.
 Valge krüsanteem sümboliseerib lojaalsust ja asust.
 Violetne krüsanteem sümboliseerib soovi terveks saada.

Kasutusala 
Krüsanteeme on nende raviomaduste tõttu juba ammu kasutatud. Krüsanteemi õietee joomine ja krüsanteemist vitamiinide või toidulisandite võtmine võib anda palju kasu tervisele, millega on võimalik leevendada järgmisi haigusi või sümptomeid: 
 Diabeet
 Valu rinnus
 Kõrge vererõhk
 Palavik
 Peavalu
 Pearinglus
 Eesnäärmevähk 

Lisaks meditsiinile kasutatakse krüsanteemi Hiina toiduvalmistamise olulise koostisosana. Lehti kasutatakse rohelisena paljudes hautatud roogades, suppides ja salatites ning õrnad kroonlehed keedetakse teeks.

Hoolitsemine

Temperatuur ja niiskus 
Talvel peaks temperatuur jääma 13 - 14 °C juurde. Õues või kasvuhoones kasvatades talub taim ka mõnekraadist külma. Soojas ruumis õitseb taim lühemat aega.

Valgus 
Kasvukoht peaks olema päikseline, isegi talvel soovib taim valget kohta. Suvel tuleks vältida otsest päikesevalgust.

Kastmine 
Tavaliselt kasvatatakse potis mitut taime koos ning seetõttu on nende veevajadus ka märksa suurem. Talvel tuleks hoida muld kuivana, harva kastes. Soovitav on taime kasta alt, asetades poti veealusele ja lasta sel pärast üleliigsest veest nõrguda. Lehed ja õied ei talu vett, kuid aega-ajalt võib neid veega piserdada.

Väetamine 
Väetada tuleks mõõdukalt õitsvatele taimedele mõeldud väetisega. Pärast õitsemist vähe ja talvel üldsegi mitte. Kui taime ei kasvatata pikaajaliselt, ei pea üldse väetama.

Õitsemine 
Krüsanteem on lühipäevataim, mis õitseb looduses vaid teatud päevapikkuse korral. Eestis puhkeb reeglina õide sügisel (august – detsember), kui päev jääb alla 12 tunni pikkuseks. Tänu aretustööle võib poest leida aastaringselt õitsevaid isendeid. Õite moodustamiseks on vaja pakkuda taimele lühikest päeva ja jahedat ruumi. Mida jahedam ruum, seda kauem kestab õitsemine. Kuivanud õied tuleks eemaldada.

Ümberistutamine 
Kui taime kasvatatakse kauem, võib kevadel või suvel teda aeda istutada. Potitaimena müüdavad taimed meie kliimas õuetingimustes ei talvitu. Sügisel peaks ta taas potti istutama ja tuppa tooma. Talveks võib taime viia keldrisse või mujale jahedamasse kohta. Muld peaks olema huumusrikas.

Krüsanteemi sorte 

 'Delano' krüsanteem
 'Hillside Pink Sheffieldi' krüsanteem
 'Jasperi' krüsanteem
 'Marilyni' krüsanteem
 'Peach Centerpiece'i' krüsanteem
 'Sunny Robini' krüsanteem
 'Zesty Jeani' krüsanteem

Viited